"Halpa hinta ei ole syy ostaa tuotetta – haluamme kannustaa järkevään ostokäyttäytymiseen", sanoo nokialainen yritys.

Tänään vietetään kahta toisistaan olennaisesti poikkeavaa päivää.

Yhtäältä on Yhdysvalloista lähtöisin oleva Black Friday- eli musta perjantai -alennusmyyntikampanja (Yle 23.11.2017). Toisaalta taas vietetään Suomessa ehkä tutummaksi tullutta älä osta mitään -päivää (siirryt toiseen palveluun) (Luonto-Liitto).

Päivä näyttää jakaneen suomalaiset yritykset ainakin kahteen kastiin. Osa mainostaa isompia tai pienempiä alennuksia, kun taas toiset ovat lähteneet mukaan eräänlaiseen mustan perjantain vastakampanjaan.

Esimerkiksi vaatealan yritys Makia kertoo pitävänsä nettikauppansa kiinni tänään perjantaina. Yritys haluaa näin kiinnittää huomiota muun muassa siihen, että se valmistaa vaatteita, jotka kestävät vuosien ajan, yli yksittäisten trendien:

Myös helsinkiläinen Pinkomo-liike on erikseen ilmoittanut, että sillä ei mustasta perjantaista huolimatta ole tänään lainkaan erikoistarjouksia. Älä kuluta, osta laatua, se perustelee.

Eivätkä Makia ja Pinkomo ole ainoita. Yksi mustan perjantain kulutushysteriaa vastaan nousseista yrityksistä on nokialainen verkkokauppapaikka Weecos.

Weecos edustaa pariasataa pääosin kotimaista designyritystä, ja se on luvannut lahjoittaa kaikki omat tuottonsa tänään hyväntekeväisyyteen eli Suomen luonnonsuojeluliitolle. Tämä tarkoittaa kahtakymmentä prosenttia tuotteen myyntihinnasta.

Weecos ilmoittaa asiasta muun muassa viestipalvelu Twitterissä. Aiemmin myös paikallislehti Nokian Uutiset (siirryt toiseen palveluun) on kirjoittanut siitä.

Bright beats Black! Weecos perustettiin kertakäyttökulttuurin vastavoimaksi, haluamme tukea harkittuja ostopäätöksiä! Siksi tänään 24.11. Weecos viettää #BrightFriday ta ja lahjoittaa päivän tuottonsa @luonnonsuojelu lle!#BlackFriday #antiblackfriday pic.twitter.com/nY2eBl0V0W — Weecos (@Weecos_com) 24. marraskuuta 2017

Weecoksen toimitusjohtaja Hanna Lusila sanoo Ylelle, että yritys haluaa kannustaa ihmisiä miettimään yhä tarkemmin ostopäätöstä.

– Haluamme tukea harkittuja ostopäätöksiä ja kannustaa järkevään ostokäyttäytymiseen.

– Halpa hinta ei ole syy ostaa tuotetta. Haluamme, että ihmiset miettivät, tarvitsevatko tuotteita todella.

Weecos kampanjoi aiheesta sosiaalisessa mediassa #BrightFriday-tunnisteella (siirryt toiseen palveluun) (Twitter). Lusila kertoo yrityksen haluavan, että jokainen osto tai ostamatta jättäminen olisi harkittu ja merkityksellinen teko.

Hän tähdentää, että Weecoksella ei ole mitään suoraan alennuksia vastaan.

– Tahdomme, että jokainen ihminen muistaisi, että jokaisella ostolla voi vaikuttaa.

Weecoksen lisäksi esimerkiksi kauppaketju Partioaitta on kertonut lahjoittavansa siivun tuotoistaan tänään hyväntekeväisyyteen.

Lue myös:

Joulukauppa alkaa toden teolla ensi yönä – Musta perjantai antaa esimakua, kuka on vahvoilla nettikaupassa

Miksi hurahdamme heräteostoksiin? Pitääkö shoppailua paheksua? Neljä kysymystä kuluttamisesta